Upravno vijeće

Kino Edison, multimedijski centar za kulturno – turističke sadržaje

|  |  |  |  |
| --- | --- | --- | --- |
|  | |  |  |
|  | |  |
|  |  |  |

**Z A P I S N I K**

Sa 20. sjednice Upravnog vijeća ustanove „Kino Edison, multimedijski centar za kulturno – turističke sadržaje“, održane dana 18. ožujka 2024. godine, s početkom u 10,00 sati u ustanovi „Kino Edison, multimedijski centar za kulturno–turističke sadržaje“ Šetalište dr. Franje Tuđmana 13.

**PRISUTNI ČLANOVI VIJEĆA**: Ida Galović

Sanja Zanki Pejić

Lana Dojčinović Matovina

**OSTALI PRISUTNI**: Ivan Gojmerac, ravnatelj Ustanove

Danijela Družak Rade

Predsjednica Upravnog vijeća otvorila je sjednicu i sve prisutne srdačno pozdravila, te konstatirala kvorum kako bi donesene odluke na sjednici bile pravovaljane. Predsjednica je za današnju sjednicu Upravnog vijeća predložila sljedeći

**DNEVNI RED:**

1. Usvajanje zapisnika sa 19. sjednice Upravnog vijeća

2. Izvještaj ravnatelja

3. Izmjena cjenika

4. Izmjena Pravilnika o unutarnjoj organizaciji i načinu rada

5. Donošenje Pravilnika o načinu korištenja vlastitih prihoda

6. Pregled Izvješća o radu Kina Edison u 2023. godini

7. Razno

Predloženi dnevni red jednoglasno je usvojen.

**Ad.1. Usvajanje zapisnika sa 19. sjednice Upravnog vijeća**

Zapisnik sa 19. sjednice Upravnog vijeća Ustanove članicama je dostavljen ranije uz poziv za ovu sjednicu, te je isti bez rasprave jednoglasno usvojen.

**Ad.2**. **Izvještaj ravnatelja**

Ravnatelj je pod ovom točkom Upravno vijeće upoznao sa par novih stvari vezanih za rad ustanove „Kino Edison, multimedijski centar za kulturno – turističke sadržaje“, pa je tako naveo da je jedan tehničar dao otkaz zbog čega će bit potrebno novo zapošljavanje. Također se planira raspisivanje natječaja za zapošljavanje asistenta za financije i administraciju.

Vezano za prethodno traženu projektnu dokumentaciju „ITU – Revitalizacija nekadašnjeg kina Edison u funkciji pokretanja integriranih turističkih programa u gradu Karlovcu”, KK.06.1.1.17.0001 ravnatelj je naveo kako se ista može dobiti na uvid, a ne dostavljati mailom s obzirom da je riječ o projektu Europske unije.

Ravnatelj je također najavio kako će se uskoro sastati Skupština trgovačkog društva Cinematika d.o.o. vezano za prihvaćanje završnog računa, te da je donesena i odluka o zadržavanju dobiti Cinematike jer je vrlo mala.

Ravnatelj je podsjetio na mjesec indijskog filma koji je održan u veljači zbog čega je veleposlanik Indije u R. Hrvatskoj iskazao veliko zadovoljstvo.

U sklopu Ciklusa svjetskog filma i kulture u ožujku u „Kinu Edison“ organiziran je mjesec Irskog filma koji je otvorila zamjenica irskog veleposlanika.

Ravnatelj je najavio i festival kaskaderstva koji ne će imati samo značaj na lokalnoj razini već i na nacionalnoj. I ravnatelj i članica Upravnog vijeća Lana Dojčinović Matovina naveli su kako s takvim aktivnostima i u takvom tempu će nastojati nastaviti i dalje te pojedine i dodatno proširiti i obogatiti kako bi uspjeh u radu Ustanove bio i dalje dobar.

**Ad.3. Izmjena Cjenika**

Izvjestitelj ove točke dnevnog reda bio je ravnatelj ustanove „Kino Edison, multimedijski centar za kulturno–turističke sadržaje“. Uz materijale za ovu sjednicu Upravnom vijeću dostavljen je i prijedlog izmijenjenog cjenika ustanove „Kino Edison, multimedijski centar za kulturno–turističke sadržaje“. Na samoj sjednici ravnatelj je još dodatno napomenuo neke od predviđenih izmjena, pa je naveo kako se povlaštene ulaznice sada odnose i na korisnike IQM Pass kartice, da se povećavaju cijene korištenja mjesta u coworking prostoru, iz cjenika se miču cijene za premijere i cijene grupnih posjeta sa stručnim vođenjem (koje ne uključuju predškolske i školske grupe).

Upravno vijeće jednoglasno je usvojilo Izmjenu cjenika ustanove „Kino Edison, multimedijski centar za kulturno–turističke sadržaje“.

**Ad.4.** **Izmjena Pravilnika o unutarnjoj organizaciji i načinu rada**

Ravnatelj ustanove „Kino Edison, multimedijski centar za kulturno–turističke sadržaje“ kao izvjestitelj ove točke dnevnog reda izvijestio je članice Upravnog vijeća kako je izmjena Pravilnika o unutarnjoj organizaciji i načinu rada potrebna zbog usklađivanja Pravilnika sukladno potpisanom kolektivnom ugovoru.

Prema uputi sindikata kod uvjeta stručne spreme ne može stajati i VSS i VŠS za jedno radno mjesto, potrebno je staviti samo jednu stručnu spremu, pa su sukladno tome u članku 17. Pravilnika izmijenjene točke 3., 4., 5., 6., 7., 8. i 9., a u točkama 10., 11. i 12. umjesto uvjeta od najmanje jedne godine rada u struci stavljeno je da je poželjna jedna godina rada u struci.

Upravno vijeće jednoglasno je usvojilo Izmjene Pravilnika o unutarnjoj organizaciji i načinu rada ustanove „Kino Edison, multimedijski centar za kulturno–turističke sadržaje“.

**Ad.5. Donošenje Pravilnika o načinu korištenja vlastitih prihoda**

Prijedlog Pravilnika o načinu korištenja vlastitih prihoda ustanove „Kino Edison, multimedijski centar za kulturno–turističke sadržaje“ ostvarenih od obavljanja osnovne i ostalih djelatnosti dostavljen je članicama Upravnog vijeća ranije sa ostalim materijalima za ovu sjednicu Upravnog vijeća.

Sanja Zanki Pejić napomenula je kako smatra da bi u članku 2. stavku 3.trebalo dodati i sredstva Državnog proračuna Republike Hrvatske i sredstva Proračuna Karlovačke županije, sa čime su se složile i ostale članice Upravnog vijeća.

Upravno vijeće jednoglasno je usvojilo Pravilnika o načinu korištenja vlastitih prihoda ustanove „Kino Edison, multimedijski centar za kulturno–turističke sadržaje“ ostvarenih od obavljanja osnovne i ostalih djelatnosti.

**Ad.6. Pregled Izvješća o radu Kina Edison u 2023. godini**

Izvješće o radu ustanove „Kino Edison, multimedijski centar za kulturno–turističke sadržaje“ sastavio je ravnatelj Ustanove te je bio i izvjestitelj ove točke dnevnog reda.

Izvješće je Upravnom vijeću dostavljeno ranije. Predsjednica Upravnog vijeća navela je kako je s obzirom da je to prvo Izvješće o radu ustanove isto nešto opsežnije i uvodni dio sadrži dijelove koji sljedeće godine sigurno neće biti potrebni. Snaja Zanki Pejić predložila je neke manje izmjene i ispravke kod navođenja pojedinih projekata, te je predlagala dodatno spominjanje partnera na projektu u ovom Izvješću, ali zaključak je Upravnog vijeća da s obzirom da su partneri navedeni u točki 10. nije ih potrebno još dodatno spominjati.

Upravno vijeće jednoglasno je usvojilo Izvješće o radu ustanove „Kino Edison, multimedijski centar za kulturno–turističke sadržaje“.

**Ad.7. Razno**

Pod ovom točkom dnevnog reda nije bilo tema za raspravu.

Dovršeno u 10,50 sati.

Tajnica Upravnog vijeća Predsjednica Upravnog vijeća

Danijela Družak Rade Ida Galović